Петко Р. Славейков
Промяна

chitanka.info

Тъжен съм сега… напразно

вий за туй гълчите мен,

аз бях весел с сърце ясно,

като слънце в младий ден.

Драга бе на мен зорница,

тихий чучур на лъка,

в тъмний вечер глас от птица

и прохладна ведринка.

Любях, що е сърцу мило,

ако злий разсъдък спи,

но ми либе изменило

и сърце ми не търпи.

Сичко мина и напразно

диря миналите дни.

Ясно небо ми ужасно,

драги — нощни тъмнини.

Мили — облаци бухлати,

ако силен дъжд ручи,

ако вятърът крилати

прах развява и бучи.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.